**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. SPALIO 27 D. SPRENDIMO NR. T2-331 „DĖL PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE VIETINĖS RINKLIAVOS NUOSTATŲ IR PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE TVARKOS APRAŠO PATVIRTINIMO“ PAKEITIMO“ PROJEKTO**

**1. Parengto projekto tikslai ir uždaviniai.**

Sprendimo projektas parengtas atsižvelgiant į VšĮ „Klaipėdos šventės“ (toliau – Įstaiga) pateiktą raštą „Dėl vietinės rinkliavos dydžių Jūros šventės metu renginių teritorijoje indeksavimo“.

Sprendimo tikslas ir uždaviniai ­– vietinės rinkliavos dydžių indeksavimas didinant dalinio Jūros šventės programos įgyvendinimo finansavimo dalį. Didesni vietinės rinkliavos dydžiai sudarytų galimybę renginio organizatoriams išlaikyti aukštą renginio meninį lygį ir kokybę, pasiūlyti įvairesnę programą, priimti modernių, inovatyvių meninių sprendimų, kurie padėtų išlaikyti Jūros šventės ir miestų jubiliejinių bei istorinių sukakčių paminėjimo švenčių metu organizuojamus renginius bei mugių patrauklumą.

**2. Kaip šiuo metu yra teisiškai reglamentuojami projekte aptarti klausimai.**

Pagal Lietuvos Respublikos rinkliavų įstatymo 12 str. Savivaldybės taryba savo sprendimu tvirtina vietinės rinkliavos nuostatus, kuriuose nustato vietinės rinkliavos dydį. Klaipėdos miesto savivaldybėje Prekybos ir paslaugų teikimo Klaipėdos miesto viešosiose vietose vietinės rinkliavos nuostatai (toliau – Nuostatai) patvirtinti Klaipėdos miesto savivaldybės tarybos 2011 m. spalio 27 d. sprendimu Nr. T2-331, kuriuose yra nustatyti vietinės rinkliavos dydžiai už leidimų prekiauti ir teikti paslaugas išdavimą.

Sprendimo projektas parengtas vadovaujantis Lietuvos Respublikos vietos savivaldos ir Lietuvos Respublikos rinkliavų įstatymų nuostatomis.

**3. Kokios siūlomos naujos teisinio reglamentavimo nuostatos ir laukiami rezultatai.**

Šiuo metu galiojančiuose Nuostatuose vietinė rinkliava už leidimų prekiauti ir teikti paslaugas Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje išdavimą paskutinį kartą buvo patvirtinti **2016 metais** atliekant indeksavimą atsižvelgiant į pokyčius rinkoje.

Pažymėtina, kad visų Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje surinktos vietinės rinkliavos lėšos naudojamos renginių bei švenčių rengimo, aptarnavimo, prekybos ir paslaugų bei reklamos vietų ir paklausumo zonų išdėstymo schemų rengimo, vietų paskirstymo bei kontrolės išlaidoms padengti.

Įstaigos poreikio didinti vietinę rinkliavą Jūros šventės metu renginių teritorijoje klausimas buvo svarstytas Įstaigos valdyboje. Valdybos nariai vienbalsiai pritarė ir palaikė siūlymą teikti prašymą Klaipėdos miesto tarybai dėl vietinės rinkliavos dydžių už leidimų prekiauti ir teikti paslaugas Jūros šventės ir miesto jubiliejinių bei istorinių sukakčių paminėjimo švenčių metu indeksavimo.

Atkreiptinas dėmesys, kad nuo 2016 m., kai buvo patvirtinti vietinės rinkliavos dydžiai Jūros šventės ir miestų jubiliejinių bei istorinių sukakčių paminėjimo švenčių metu renginių teritorijoje įvyko pokyčiai rinkoje, nuo 2021 m. didėjo infliacija.

Pakeitus nustatytus vietinės rinkliavos dydžius bus padidinta dalinio Jūros šventės programos įgyvendinimo dalis. Tai leis išlaikyti aukštą renginio meninį lygį ir kokybę, Jūros šventės ir miesto jubiliejinių bei istorinių sukakčių paminėjimo švenčių metu organizuojamų mugių patrauklumą prekybininkams ir lankytojams.

**4. Numatomo teisinio reguliavimo poveikio vertinimas – nustatomas galimas teigiamas ir neigiamas poveikis to teisinio reguliavimo sričiai, asmenims, ar jų grupėms, kuriems bus taikomas numatomas teisinis reguliavimas (atsižvelgiant į teisės akte numatomo naujo teisinio reguliavimo pobūdį, mastą, turi būti įvertintas poveikis ekonomikai, konkurencijai, valstybės finansams, socialinei aplinkai, viešajam administravimui, teisinei sistemai, kriminogeninei situacijai, korupcijos mastui, aplinkai, administracinei naštai, regionų plėtrai, reglamentuojamoms profesijoms ir kitoms sritims).**

Teigiamas poveikis - didesnis renginių finansavimas leistų renginio organizatoriui daugiau investuoti į renginio kokybę, pritaikyti modernius, inovatyvius meninius sprendimus, didinti šventės patrauklumą.

Neigiamas poveikis - prekybininkams padidėtų vietinės rinkliavos įmokos. Dėl padidintų vietinės rinkliavos dydžių gali būti didinamos prekių, teikiamų paslaugų kainos.

**5**. **Jeigu sprendimui įgyvendinti reikia kitų teisės** **aktų – kas ir kada juos turėtų parengti, šių aktų metmenys.**

Kitų teisės aktų sprendimui įgyvendinti nereikia.

**6. Kiek biudžeto lėšų pareikalaus ir leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektas suderintas su Kultūros ir Teisės skyrių specialistais. Neigiamų išvadų negauta.

**8. Kiti sprendimui priimti reikalingi pagrindimai, skaičiavimai ir paaiškinimai.**

Įstaiga pateikė duomenis, kad įvertinant 2022 metų Jūros šventės renginio organizavimui patirtas išlaidas, faktiškai pagal Įstaigos apskaitos dokumentus viso išlaidos sudarė virš 283 tūkst. Eur.

Pagal Įstaigos pateiktas ataskaitas apie surinktą vietinę rinkliavą 2019-2022 metais nustatyta, kad gauta vietinės rinkliavos pajamų už prekybą ir paslaugų teikimą:

- 2019 metais – 246 tūkst. Eur;

- 2020 metais – 138 tūkst. Eur;

- 2021 metais – 185 tūkst. Eur;

- 2022 metais – 219 tūkst. Eur.

Vietinės rinkliavos įmokų 2022 metais buvo surinkta daugiau nei 2020-2021 metais dėl atsigavimo po pandemijos laikotarpio, vietų užimtumą, taip pat pagal galimybes išplėstos mugių teritorijos zonos. Tačiau lyginant su 2019 metais, t. y. iki pandeminį ir po pandeminį laikotarpius, vis tik 2022 metais gauta 11 proc. mažiau pajamų.

Įstaiga įvertino vietinės rinkliavos įmokų poreikį, planuojamas renginio organizavimo sąnaudas bei renginių lankytojų lūkesčius ir pateikė vietinės rinkliavos dydžių apskaičiavimo metodiką. Apskaičiavimo metodikoje siūlo už mažmeninę prekybą mugėje didinti vietinės rinkliavos dydžius pagal paklausumo zonas nuo 20 iki 30 procentų, už paslaugų teikimą pagal užimamą plotą didinti nuo 42 iki 50 procentų.

Lyginant 2022 metais surinktas vietinės rinkliavos įmokas ir padidinus vietinės rinkliavos dydžius, preliminariai skaičiuojama, kad už mažmeninę prekybą mugėje 2023 metais būtų surinkta daugiau apie 50 tūkst. Eur, už paslaugų teikimą – daugiau apie 4,5 tūkst. Eur.

 PRIDEDAMA. VšĮ „Klaipėdos šventės“ 2023 m. balandžio 25 d. raštas (Nr. (1.16)1-32) (reg. 2023-04-27, reg. Nr. R1-3059) su vietinės rinkliavos įmokų apskaičiavimo metodika, 5 lapai.

Licencijų ir leidimų skyriaus vedėja Jolanta Uptienė